Papersnake/gushiwen huggingface dataset:
闺怨
朱完（明代）

少年轻薄何去，几载音书未通。江头朝朝暮暮，愁中雨雨风风。
送净头道者
释普度（宋代）

粪埽堆头拾得来，花前不觉笑颜开。
灵山写作送行句，留与丛林作祸胎。
春日
吴锡畴（宋代）

韶光大半去匆匆，几许幽情递不通。
燕未成家寒食雨，人如中酒落花风。
一窗草忆濂溪老，五亩园思涑水翁。
无赋招魂成独啸，且排春句答春工。
红莲盛开漫兴二首 其一
王宠（明代）

菡萏照碧水，芙蓉开紫房。娟娟倚秋色，冉冉下云光。

意态风前剧，腰支掌上狂。芰荷高日影，双浴綵鸳鸯。
赠相者非常眼
马廷鸾（宋代）

已分山林著此臞，一科端不补遗馀。朝来忽遇非常眼，废却窗前半日书。
赠眼科舒医士
陶梦桂（宋代）

此老年来医有灵，病眸才洗便增明。
教侬还尽读书债，头白依然对短檠。
咏怀
屈大均（明代）

溪谷何清凉，回风以飘忽。荷襦易凋零，不如服狐白。

旷土贵和同，蝉蜕仲尼迹。凛凛冬冰凝，何如春冰释。

我已秽玄珠，离娄不能识。我已摧号钟，师旷不能绎。

美人如游龙，纤腰日玄折。一低而一昂，人以为臣妾。
洞仙歌
佚名（宋代）

惟有莺莺燕燕。
李夫人－鉴嬖惑也
白居易（唐代）

汉武帝，初丧李夫人。夫人病时不肯别，死后留得生前恩。

君恩不尽念未已，甘泉殿里令写真。丹青画出竟何益，

不言不笑愁杀人。又令方士合灵药，玉釜煎炼金炉焚。

九华帐深夜悄悄，反魂香降夫人魂。夫人之魂在何许，

香烟引到焚香处。既来何苦不须臾，缥缈悠扬还灭去。

去何速兮来何迟，是耶非耶两不知。翠蛾仿佛平生貌，

不似昭阳寝疾时。魂之不来君心苦，魂之来兮君亦悲。

背灯隔帐不得语，安用暂来还见违。伤心不独汉武帝，

自古及今皆若斯。君不见穆王三日哭，重璧台前伤盛姬。

又不见泰陵一掬泪，马嵬坡下念杨妃。

纵令妍姿艳质化为土，此恨长在无销期。

生亦惑，死亦惑，尤物惑人忘不得。

人非木石皆有情，不如不遇倾城色。
悼长孺（四首）
丘刘（明代）

窗残夜月人何在，一见清明一改容。
坠叶飘花难再复，生离死别恨无穷。
送琴师毛敏仲北行 其三
汪元量（宋代）

苏子瞻吃惠州饭，黄鲁直度鬼门关。今日君行清泪落，他年勋业勒燕山。
春暮
张耒（宋代）

春尽空余白日长，枝头青杏已堪尝。
人闲帘幕燕相语，风暖园林柳半黄。
病里不知时节换，老来都减少年狂。
残风浊酒应堪在，更遣流莺送几觞。
和阎灏屯田五十岁元日感怀
范纯仁（宋代）

君缘直道阻横飞，我愧无才振国威。同榜同僚忝契分，使秦使蜀重亲依。

裹粮衣帛身空老，学易知天志尚违。白首相期惟信义，世情徒是亦徒非。
送谢苗黄三孝廉以校士毕共赴春试三首 其二
卢龙云（明代）

万里西南道，逢君亦欲东。初看鹏翮健，辄讶马群空。

诗礼趋庭旧，天人诣阙同。异时看隔坐，多在建章宫。
西楼
吕本中（宋代）

小院无人日自长，隔帘时有芰荷香。客游未作安居计，更借西楼一夜凉。
江城子·鵁鶄飞起郡城东
牛峤（唐代）

鵁鶄飞起郡城东。碧江空，半滩风。越王宫殿，蘋叶藕花中。帘卷水楼鱼浪起，千片雪，雨蒙蒙。
宁宗朝享三十五首
真宗（宋代）

[应钟为羽]文以谟吉，武以烈承。
圣训人保，祖国统一武之烈。
有肃孝假，式严秆孙。
神其来兮，以宜以宁。
相思儿令
晏殊（宋代）

昨夜探春消息
湖上绿波平
无奈绕堤芳草
还向旧痕生
有酒且醉瑶觥
更何妨、檀板新声
谁教杨柳千丝
就中牵系人情
传言玉女（许永之以水仙、瑞香、黄香梅、幽兰同坐，名生四和，即席赋此）
杨无咎（宋代）

小院春长，整整绣帘低轴。异葩幽艳，满千瓶百斛。珠钿翠珮，尘幽锦笼环簇。日烘风和，奈何芬馥。

凤髓龙津，觉从前、气味俗。夜阑人醉，引春葱兢□。只愁飞去，暗与行云相逐。月娥好在，为歌新曲。
识英物
洪亮吉（清代）

儿勿啼，儿啼惊一切。儿啼何奇，知儿是英物。儿勿来，儿来光一室。

儿来何殊，知儿有奇骨。星茫茫，堕儿赖中七。山岩岩，横儿顶中一。

君不见温太真，擅奇术。燃犀照余幽魅出，何不携来照英物。
人日
宋庠（宋代）

阳律初回七日春，谁将灵品占佳辰。
镂金翦采空迎福，无奈牛羊已胜人。
杂感诗 其二
涂天相（清代）

盎水置庭中，虽寒犹未冰。微风吹一过，便如霜霰凝。

更复动摇之，磊磈结层层。已而冰到腹，覆之不可倾。

冲冲凿以斧，势将羸其瓶。坐待阳和至，一泓仍自澄。

始事知有由，后患庶可徵。
谢昌甫以诗惠药笺
陈文蔚（宋代）

药裹屡蒙扶病亲，一番书至一情真。
人言莫急晨昏奉，我叹尚为萍醒身。
棲隐重曾定要约，章泉一见话悲辛。
吴笺况拜殷勤赐，且续新诗为缕陈。
玉台体十二首
权德舆（唐代）

鸾啼兰已红，见出凤城东。粉汗宜斜日，衣香逐上风。

情来不自觉，暗驻五花骢。

婵娟二八正娇羞，日暮相逢南陌头。

试问佳期不肯道，落花深处指青楼。

隐映罗衫薄，轻盈玉腕圆。相逢不肯语，微笑画屏前。

知向辽东去，由来几许愁。破颜君莫怪，娇小不禁羞。

楼上吹箫罢，闺中刺绣阑。佳期不可见，尽日泪潺潺。

泪尽珊瑚枕，魂销玳瑁床。罗衣不忍著，羞见绣鸳鸯。

君去期花时，花时君不至。檐前双燕飞，落妾相思泪。

空闺灭烛后，罗幌独眠时。泪尽肠欲断，心知人不知。

秋风一夜至，吹尽后庭花。莫作经时别，西邻是宋家。

独自披衣坐，更深月露寒。隔帘肠欲断，争敢下阶看。

昨夜裙带解，今朝蟢子飞。铅华不可弃，莫是藁砧归。

万里行人至，深闺夜未眠。双眉灯下扫，不待镜台前。
次韵潘令君访予半村
方岳（宋代）

锄烟荷雨自村村，不惯高车入里门。
石老只堪麋鹿伴，山寒未放蝶蜂喧。
欲分桃李春何限，共话桑麻道转尊。
但得诸公如卓鲁，晚菘早韭且窥园。
野翁亭
钱时（宋代）

不住清溪不住山，野翁来信两翁间。
非丝非竹虽云乐，乐在溪山未是閒。
送别范希声
王安礼（宋代）

驿吏闯晓鼓，仆夫乐晨征。叙别何草草，君今千里行。

捧檄近京国，拜亲还洛城。层峦望太行，慷慨无俗情。

嗟我寔僚友，追攀劳至诚。赠言岂无意，爱子智虑明。

抱才太华高，视利鸿毛轻。世路有夷险，君行常直清。

朝廷正博采，幕府讵久撄。少别勉自爱，他年看名卿。
桃叶歌三首·其一
王献之（魏晋）

桃叶映红花，无风自婀娜。
春花映何限，感郎独采我。
下第后怀旧居
刘沧（唐代）

几到青门未立名，芳时多负故乡情。雨馀秦苑绿芜合，

春尽灞乡白发生。每见山泉长属意，终期身事在归耕。

蘋花覆水曲谿暮，独坐钓舟歌月明。
和提刑赵学士探梅三绝
范仲淹（宋代）

静映寒林晚未芳，人人欲看寿阳妆。
玉颜须傍韶春笑，莫斗严风与恶霜。
听唱鹧鸪
佚名（唐代）

金谷歌传第一流，鹧鸪清怨碧云愁。

夜来省得曾闻处，万里月明湘水流。
八音诗 其四
孔平仲（宋代）

金色晦尘垢，人疑以为鍮。石有洁白姿，昧者比琳璆。

丝缲不尽洁，谁与结绸缪。竹可裁笙竽，奈何困薪槱。

匏黄已落蒂，岁序飒惊秋。土壤厌卑湿，山川嗟阻修。

革车召武士，折敌当与谋。木铎一奋剑，为君斩倡优。
诗偈 其一一六
庞蕴（唐代）

心王若解依真智，一切有无俱遣弃。身随世流心不流，夜来眼睡心不睡。

天堂地狱总无情，任运幽玄到此地。
赠张斋郎
宋祁（宋代）

青丝垂领称华簪，结驷千门别第深。
学舍问诗衣五采，家庭佐酒寿千金。
赪兰媚畹供晨膳，碧草生塘动昼吟。
独感旧游移岸谷，山阳疏笛泪涔涔。
小姑山
徐时作（清代）

江如镜面月如环，幻作妆台绕翠鬟。欲会彭郎何处是，小姑山即望夫山。
采桑子
陆游（宋代）

三山山下闲居士，巾履萧然。小醉闲眠。风引飞花落钓船。
次韵京口叔祖见寄四首 其一
张镃（宋代）

欲诉中心话许长，尺书恨不寄千张。新篇喜逐东风好，变尽人间草木荒。
哭亡妇龚孺人二首 其一
姚飞熊（清代）

长御瑶琴抚七丝，谁知弦断即今时。文园早死应无憾，尚得文君作诔辞。
题翠蛟亭
赵善革（宋代）

未到康庐看玉渊，且来大涤掬飞泉。决流放闸虽人力，溅玉跳珠却自然。
残句东家近新富
苏轼（宋代）

东家近新富，满地有苔钱。
送客
雍陶（唐代）

若论秋思人人苦，最觉愁多客又深。

何况病来惆怅尽，不知争作送君心。
展旗峰
张扩（宋代）

何年陨石化蚩尤，彷佛光芒动九斿。厌乱无人识天意，浓云若雾没高秋。
咏史下·北地王谌
陈普（宋代）

何物谯周口似簧，几年汉帝手牵羊。
纷纷蜀土祠诸葛，香火曾分北地王。
自咏
安祯（清代）

生平壮志已成尘，浩浩乾坤一老人。半世文章空白发，一腔翰老负青春。

家甘淡泊常知足，性爱清闲不计贫。值此衰年何所事，焚香日夕好朝真。
重赋
沈辽（宋代）

永念暑雨烦，居然蹈忧沴。宁谓生怨咨，甘为小人敝。

阴淫亦何患，临观大川逝。竹屋虽小疏，补苴岂无计。

水性本就下，平川衍无势。壅隘何不胜，湫底何由济。

河伯逢海若，足使誇洋裔。池鱼肆涵泳，洋洋旁轩砌。

流汗一已收，萧骚抚轻袂。安得趣东归，舟航应不滞。
题武夷
吕天泽（宋代）

书林追慕紫阳翁，出入尝沾教雨中。
缅仰高山难企及，大开茅塞迳能通。
放鹧鸪
罗邺（唐代）

好傍青山与碧溪，刺桐毛竹待双栖。

花时迁客伤离别，莫向相思树上啼。
赠僧
寇准（宋代）

重城须久住，尘事日全无。
落叶惊秋信，思山展旧图。
貌同仙鹤瘦，心似片云孤。
念我浮名在，还将静者殊。
沙堤行
文同（宋代）

金吾驰骑东复西，督兵万指平沙堤。
传言筑路拜新相，恐与九衢同一泥。
夜来上在蓬莱宿，手写姓名符萝卜。
连诏黄门下北扉，趣草赞辞登力牧。
平明剑珮罗东阁，大字满行书德业。
谒者长言告紫宸，感召一庭和气合。
上心喜曰予良弼，未谢急宣令直笔。
群吏迎归政事堂，指顾之间歌画一。
午漏初移催入马，宝带盘腰印垂胯。
归来冠盖烂盈门，异口同音贺太平。
归燕
连文凤（宋代）

营巢生计失，余恨更依依。
故国知何处，西风满去衣。
花案空昨梦，柳巷竟残晖。
欲问兴亡事，无言各自飞。
句 其四
蔡京（唐代）

万镒黄金手化铁，五色綵云神授丹。
寄北山僧
李龏（金朝）

一庵猿鸟外，琢石叠禅扃。行道拖寒衲，消閒补坏经。

新泉开出远，古像咒来灵。常忆相寻日，中岩松桂馨。
题莺花亭
芮烨（宋代）

人言多技亦多穷，随意文章要底工。
淮海秦郎天下士，一生怀抱百忧中。
和人夜坐三首 其二
释德洪（宋代）

行道疾于转马，坐禅危若蹲鸱。爪皮能作地狱，荷香解破毗尼。
杭都旅舍腊日感事
孙应时（宋代）

三年腊日常为客，愁绝梅花独自看。
万里尘沙走西蜀，九衢风雪卧长安。
生来可是儒冠误，老去偏知世路难。
安得长间伴溪叟，醉歌时掣钓鱼竿。
寿若赤祁翁七十一
张家玉（明代）

嘉君甲第寿星明，海内人推齿德馨。九十荆枝同曳杖，百年椿德旧趋庭。

齐眉萱草连根秀，入室芝兰聚德星。天爵既修人爵至，明庭应见下弓旌。
宿沱江隬勒院
陆游（宋代）

雨足陂塘溢，庭空草树荒。
衰年愁客路，野寺憩衣囊。
蛙吹喧孤枕，蚊雷动四廊。
青灯照无寐，寂寞数更长。
四用韵 其三
杨公远（宋代）

朔风号万窍，冷色倍三分。榾柮炉偏暖，茅柴酒易醺。

烘梅悭爱日，酿雪布彤云。今是丰年瑞，吾侬政乐闻。
何隐居挽词二首 其二
刘弇（宋代）

瑟缩神皋万木悲，此中祖軷是长辞。半生桂向秋蟾老，一日舟先夜壑移。

终恐短长私造物，了无毫发愧铭诗。青鸳仅就千云构，谁是当年识履綦。
古城寺山与东皋公晚酌
顾璘（明代）

寺古仍临水，灯明更泛卮。共怀临海作，重对白头时。

往事浮云变，生平皎日知。殷勤家国语，不记下山迟。
得雨
曹勋（宋代）

喜乘一雨洗空阔，便觉四山来夕阴。
饭了从容随所住，追凉轻吹入疏襟。
河满子
晁端礼（宋代）

满浦亭前杨柳，一年三度攀条。瞬息光阴都几许，离情常是迢迢。须信沈腰易瘦，争教潘鬓相饶。

不忍重寻香径，还来独立溪桥。唯有无情东去水，来时曾傍兰桡。今夜欲求好梦，望中莫遣魂消。
怀哉行
薛据（唐代）

明时无废人，广厦无弃材。良工不我顾，有用宁自媒。

怀策望君门，岁晏空迟回。秦城多车马，日夕飞尘埃。

伐鼓千门启，鸣珂双阙来。我闻雷雨施，天泽罔不该。

何意斯人徒，弃之如死灰。主好臣必效，时禁权不开。

俗流实骄矜，得志轻草莱。文王赖多士，汉帝资群才。

一言并拜相，片善咸居台。夫君何不遇，为泣黄金台。
首尾吟 其一一三
邵雍（宋代）

尧夫非是爱吟诗，诗是尧夫自试时。事体待谙然后信，人情非久莫能知。

同沾雨露蒿莱质，独出雪霜松柏姿。见惯不如身历过，尧夫非是爱吟诗。
再次敬字韵
陈造（宋代）

阴风摧行车，欻作三日病。
使君敬爱客，重此折简请。
碧香骈柔嘉，虚辱礼意盛。
老衰已不支，节候况失正。
寒事动奸时，暖气久未应。
积雨迁厥怒，密雪佐其劲。
新诗挽春色，堕我桃李径。
飘萧寻芳兴，亟问果下乘。
把君珠两两，后照仍前映。
重烧见火浣，百炼乃宝镜。
折箠敌可笞，歌风楚不竞。
读檄且观涛，寿我无有命。
旧闻句通神，疟鬼褫魄听。
援君起废手，直用古贤订。
笑送梦中竖，子行良机警。
亦笑齐东翁，口舌邀客敬。
送程给事知越州
范子奇（宋代）

宠命光辉出九重，夕郎捧诏未央宫。辍从近侍优耆德，暂殿名邦抚浙东。

道过故乡观昼绣，政成载路播仁风。岂惟越俗欣渐惠，即看延登起茂功。
寄题吴伯丰所居二首·读书阁
陈文蔚（宋代）

书阁高几寻，其高不可知。
但见读书人，心与千古期。
藉此间旷地，端坐穷轩羲。
世尘飞不到，月霁光风吹。
况复揭扁榜，字画天下奇。
妙有指南处，世人那易窥。
昔闻堂上声，斩轮尝笑之。
而子得学省，不觉糟粕遗。
终日几案乐，舍此归其谁。
过张家渡遇云庵生辰
释德洪（宋代）

十月十六谁宗旨，无声三昧重拈起。十方三世侧耳听，刹刹尘尘俱解义。

双林树开荣枯枝，宝塔佛分生灭理。一丝不挂露堂堂，要识云庵今日是。
偈颂一百零四首
释绍昙（宋代）

瞿昙丑恶，临死犹多。
足下轮辐显露，胸前卐字揩磨。
抱桥澡洗，寄帽投河。
举世无人援手得，竟随残梦入无何。
即事
晁说之（宋代）

几岁田园得隐沦，忍将秋泪湿红尘。
一麾不得庐山去，何用他州寄此身。
禅人之梅阳
释昙华（宋代）

此行不惮三千里，况是江天欲雪时。
问道身心如不昧，梅阳老子已先知。
自五月二日避寇转徙湖中复从华容道乌沙还郡
陈与义（宋代）

回环三百里，行尽力都穷。
巴丘左移右，章华西转东。
江声摇斗柄，秋色弥葭丛。
群木立波上，芙蕖披月中。
镜湖应足比，剡溪那可同。
世钭非识事，孤啸聊延风。
竹枝词 题梅效竹枝体
胡奎（元代）

侬家向南雪一株。春后春前常见渠。瘦影从教比郎瘦，孤山终不似侬孤。
青玉案·征鸿过尽秋容谢
石孝友（宋代）

征鸿过尽秋容谢。卷离恨、还东下。剪剪霜风落平野。溪山掩映，水烟摇曳，几簇渔樵舍。
芙蓉城里人如画。春伴春游夜转夜。别后知他如何也。心随云乱，眼随天断，泪逐长江泻。
观音诗 其四
释契适（宋代）

方圭座压五云端，修竹丛边舞玉鸾。施果狖离苍岫晚，献珠龙透碧波寒。

琉璃瓶对珊瑚印，翡翠环摇玳瑁冠。百宝阶前文石上，天人瞻礼爇旃檀。
一翦梅
李纲（宋代）

数点梅花玉雪娇。烟水篱边，兰袅青梢。横斜疏影月黄昏，谁使天香，暗淡飘飘。

半醉佳人酒未消。宾髻偏时，插更斜袅。尊前还唱早梅词，琼醑何如，□□□□。
丙戍正月部兵赴南宁道中杂韵 其四
符锡（明代）

敌忾三千士，功期一箭□。相逢鲁连子，不用话封侯。
寄吴提干
陈藻（宋代）

不见河南二十年，若为再拜画堂前。
来寻八桂瓜期满，归访苍梧莲幕迁。
幸对夫人如母在，喜年令子似公贤。
府僚共约黄花去，业已还乡种薄田。
春日柬怀王叔华
任大椿（清代）

咫尺山河见面疏，游情空似马相如。怀人夜雨搔双鬓，孤馆桃相到尺书。

赠我明珠藏锦箧，知君归梦在园蔬。芳洲拟送江南棹，更向春风问起居。
有感
温权甫（清代）

玉伞轻擎盖有阴，毛驴飞走跨千金。撑开柳下迷人眼，踏碎河边浪子心。

对景愁看鱼戏水，多情恨遇鸟归林。仙踪飘渺难留驻，落日山横何处寻。
缘识
宋太宗（宋代）

重阳佳节菊花贵，婀娜如金叶青翠。
傍篱傍落一婆娑，发在秋天为祥瑞。
引步登高甚奇见，想此仪形植霄汉。
恣情采折手中叉，满袖冠簪香不散。
日飞黄鸟何老讶，看取丛丛光台榭。
愿细观瞻向眼前，含珠露色应无价。
好是侵晨半开坼，风摇去住还难得。
清霜示布转白云，喜亦非常意南北。
柳岸烟沈和水渌，独尔今朝看不足。
倏忽时间胜於春，随分狂心无拘束。
拟和御制郊祀诗
李洪（宋代）

圣代弥文考九丘，寅威郊见故迟留。
黄琮苍玉神娭燕，月璧星迟瑞应浮。
礼洽汉山呼万岁，事殊唐鉴献千秋。
侍臣谁荐扬雄赋，岂使甘泉播令猷。
蝶恋花（商调柳·第四）
周邦彦（宋代）

小阁阴阴人寂后。翠幕褰风，烛影摇疏牖。夜半霜寒初索酒。金影正在柔荑手。

彩薄粉轻光欲透。小叶尖新，未放双眉秀。记得长条垂鹢首。别离情味还依旧。
登闻鼓诗
毛滂（宋代）

九重赤涂高如天，四海黔首纷於蝝。
众屧望天若无路，区区有意常能宣。
乃知听卑四聪达，万里呻笑如邮传。
朝阳门外登闻鼓，鼓下章飞如急雨。
一声直堕勾陈中，谁言天门严九虎。
江南小吏无技能，鼓间餬口何云补。
仆饥马瘦晓徐行，官曹下马初无营。
解衣小睡须臾散，鼓亦十日无一声。
疑非官家设鼓意，细头号乃复知人情。
文昌相公眼如月，坐见万里分毫发。
苍生痛癢吾一身，与汝一家无楚越。
有求径投家丈人，鼓面蛛尘寄萧兀。
亦何道业冠皋夔，民得由之初不知。
平生胸中医国法，尽变黄馘为秀眉。
力进唐虞作元氯，酲醲病酒何劳治。
端知听讼破癥尔，洞见五藏聊决之。
造化升平唯一笔，弼成尧舜垂衣日。
墨客诗人慕响来，朱草嘉禾时一出。
登闻终日何所闻，但听清风颂声溢。
江南小吏未归山，乞与居山相似閒。
半饥终未免索米，饱饭亦复胜抱关。
鼓衡有声吏窃食，愧此无用毛发斑。
至启三伏之中苦热尤甚连假之内度日且长忽辱
李至（宋代）

夷门山北是朱门，长有丹心感旧恩。
魏勃更乖持故箒，曹参犹旧旧芳樽。
梧桐影里蝉声急，菡萏香中雨气昏。
应得新诗又盈笥，使来多说在西园。
是岁之夏紫芝复生成丛大者径七八寸
卫宗武（宋代）

异物不易遇，其出由地灵。
伊耆阐坤珍，三秀既挺生。
赋形虽恨小，殊喜见未曾。
朱明复荐祥，仟种茂丛茎。
涉者既敷腴，大者尤轮囷。
周遭径盈尺，菌蠢叠成层。
团团盘赤玉，艳艳杯紫金。
霏烟气葱郁，映日光晶荧。
神芝产冢阜，岁久迹已陈。
不图余七袠，一再见斯今。
有开必有先，休符不徒呈。
老矣百无欲，弗原在其身。
所积顾不厚，敢觊及子孙。
惟冀福吾宗，以洎邦之人。
皇穹其畀矜，茂毓贤与英。
出际风云会，为世建太平。
汉代歌芝房，其事不足云。
致君尧舜上，朝野沸颂声。
复见祥蓂敷，岂但朱草荣。
散为天下瑞，郁郁而纷纷。
新建秘书省呈李秘监
曹勋（宋代）

道山贤范久摧藏，圣德重兴接耿光。
招隐稍来周俊造，紬书行见汉文章。
挂檐玉榜昭新渥，插架芸签识旧香。
喜见诸儒在天禄，嘉谟应欲赞时康。
青玉案（有怀轩车山旧隐）
王之道（宋代）

半年不踏轩车路。仿佛过、长桥去。贴水行云风送度。两行高柳，去坡修竹，是我尝游处。

黄鹂休叹青春暮。出谷迁乔旧家句。天意从人还许诉。凝寒和气，沈阴霁色，大旱滂沱雨。
次韵再答罗宪副六首 其一
韩雍（明代）

春到江南最可人，梅花点点竹阴阴。闲来后乐亭中坐，水满方塘天影深。
谢东园主人惠蔡公草书
陈宓（宋代）

开轩但觉快心眸，百载云烟霭未收。
谁谓昔人成迈往，每于遗墨见风流。
看中猛势骧龙虎，藏处寒光射斗牛。
白璧一双犹莫报，受君此惠等山丘。
水调歌头
吴潜（宋代）

老子百般足，无事可闲忧。几年思返林壑，今日愿方酬。潦倒戏衫舞袖，郎讲门槌拍板，端的这回收。日月两浮毂，身世一虚舟。

想鹪鹩，与鸿鹄，不相谋。惊鳞万里深逝，谁肯更吞钩。醉则北窗高卧，醒则南园行乐，莫莫更悠悠。云在山中谷，月在水中洲。
留别何非衣
释函是（明代）

盖世勋名今日梦，一丘泉石古人心。羌峰衣钵依然在，莫把儒冠老此生。
铜官僧舍得尚书郎赵宗闵墨竹一枝笔势妙天下
黄庭坚（宋代）

省郎潦倒今何处，败壁风生霜竹枝。
满世阎刘专翰墨，谁为真赏拂蛛丝。
台城远眺
周在浚（清代）

纵步且闲游，禾黍离离满目秋。玄武湖中风浪起，嗖嗖，虎踞龙盘一夕休。
江水不知愁，犹自滔滔日夜流。更有无情天畔月，悠悠，曾照降幡出石头。
中和节日步东园三首
杨万里（宋代）

两晨又不到东园，沙径朝来合小乾。
可惜红梅将落去，怕风怕雨不来看。
渔父词十三首
蒲寿宬（宋代）

江渚春风澹荡时，斜阳芳草鹧鸪飞。
莼菜滑，白鱼肥。
浮家泛宅不曾归。
监学同舍饯南康新使君黄雍文分韵
虞俦（宋代）

人生五马古云乐，今君此行殊不恶。
君才自是瑚琏器，十载声华满台阁。
胡为忽厌东华尘，一麾要把江之滨。
闻道丰登少公事，姑与匡庐作主人。
到郡莫辞讥屡费，政恐朝来多爽气。
山中向有读书人，为问归来头白未。
仿昭代诸家体三十八首 十九 李廉访攀龙 登眺
王夫之（明代）

绝巘岧峣接太清，登临极目羽翰轻。青徐海色侵牛斗，河朔云山拥凤城。

汉树龙鳞秋色爽，秦碑屃赑暮烟横。探崖欲问长生诀，咫尺蓬壶万里情。
续西园咏木芙蓉后十五韵 其六
成鹫（清代）

一度秋风一度花，疏篱隔水有渔家。老人独坐倚芳树，溪月和烟笼绛纱。
感秋
杜荀鹤（唐代）

年年名路谩辛勤，襟袖空多马上尘。画戟门前难作客，

钓鱼船上易安身。冷烟粘柳蝉声老，寒渚澄星雁叫新。

自是侬家无住处，不关天地窄于人。
白苎辞
童佩（明代）

秋风起，白露垂。天涯客子夜索衣，箧中惟有江南苎，一片银丝万行泪。

犹是前年暮春寄，寄时不为秋风寒，此夜却同秋月看。
和勉三兄
赵抃（宋代）

求贤在昔常推毂，访道当年亦顾庐。圣旦光华今吁俊，长卿无苦叹贫居。
十九日奉慈亲再往吉祥院看花
蔡襄（宋代）

天意应偏与，春工已尽归。
来知从月下，去似逐云飞。
艳绝声名远，清多香气微。
轻阴资润泽，斜照动光辉。
剧饮千锺醉，相鲜五彩衣。
曾非重芳物，庶以奉慈闱。
见乳燕
赵友直（宋代）

梅雨初晴绿满陂，忽然乳燕脱巢飞。
诗成高枕惟鼾睡，不向人间怨索离。
句 其四十二
王随（宋代）

地僻无来客，庭闲自落花。
送杲上人复往荆南
李彭（宋代）

荆州老居士，宁著进贤冠。似欲专一壑，其谁知孔鸾。

苍苔门巷秋，不许造席客。世无王粲流，倒屣端不惜。

上人宣城彦，俊气横九州。学道贫彻骨，与世初无求。

马驹大道场，属者失宗匠。欲铭窣堵波，见此真汉相。

行乞千里馀，朔风枯叶颠。晓踏涧下雪，暝宿天边烟。

赤手泛沧溟，笑此太草草。不为丞相嗔，乃得照乘宝。

归来寂无闻，翠琰开险艰。精卫既填海，愚公果移山。

力贫办行李，复作南郡去。游子多苦颜，开士淡无虑。

霜风木飕飕，便当赋式微。日涉望烟霭，扶筇迟来归。
春日久雨寄沈桐溪
李芳（清代）

东风料峭镇关心，霪雨连朝思更深。乳燕怯飞巢冷院，流莺无语坐空林。

不因翠减三分色，却恐春过一片阴。且恨山行苔藓滑，背关寂寞自长吟。
寄题惠林李侍郎旧馆
李德裕（唐代）

栋宇非吾室，烟山是我邻。百龄惟待尽，一世乐长贫。

半壁悬秋日，空林满夕尘。只应双鹤吊，松路更无人。
挽吕东莱先生
宋天则（宋代）

设心何正大，所乐得群英。
文妙云龙变，经谈日月明。
精{左牛右角}无间断，小大各圆成。
长育恩难报，攀号自失声。
书事
陆游（宋代）

燕雏学母飞初熟，梅子团枝亦半黄。
尘尾唾壼俱屏去，尚存余习炷炉香。
射策后作
卢肇（唐代）

射策明时愧不才，敢期青律变寒灰。晴怜断雁侵云去，

暖见醯寒傍酒来。箭发尚忧杨叶远，愁生只恐杏花开。

曲江春浅人游少，尽日看山醉独回。
金刚随机无尽颂 其二 法界通化分第十九
释印肃（宋代）

方云福德多，多数尚誵讹。法身超数量，菩提萨婆诃。
江行早发
齐己（唐代）

舟子相呼起，长江未五更。几看星月在，犹带梦魂行。

鸟乱村林迥，人喧水栅横。苍茫平野外，渐认远峰名。
寄秘阁侍郎
李昉（宋代）

楮冠仍用竹为簪，随分林亭自称心。
病里变难全断酒，老来无柰更躭吟。
闲行策杖青苔迳，静坐移床绿树阴。
时有新诗寄何处。蓬丘仙客是知音。
冷翠谷口占
董嗣杲（宋代）

我来寻幽奇，破屋枕木末。
向阳窗不关，川僧补直裰。
久客临海有怀
骆宾王（唐代）

天涯非日观，地屺望星楼。练光摇乱马，剑气上连牛。

草湿姑苏夕，叶下洞庭秋。欲知凄断意，江上涉安流。
寄刘仲原经历
陈雷（元代）

鸳鸯湖水漾晴晖，镜里遥峰入望微。
槐荫午衙书帙静，莲香秋幕吏人稀。
青云步稳名逾重，白石歌长愿已违。
他日相逢话畴昔，应怜憔悴不胜衣。
夕次洛阳道中
崔涂（唐代）

秋风吹故城，城下独吟行。高树鸟已息，古原人尚耕。

流年川暗度，往事月空明。不复叹岐路，马前尘夜生。
寄兴二首·其二
戴复古（宋代）

黄金无足色，白璧有微瑕。
求人不求备，妾愿老君家。
古意八首 其二
俞德邻（宋代）

真玉名以石，贞士诬以诈。古今率皆然，何事独悲咤。

嗟哉尔卞和，智乃在葵下。曷不韫椟藏，待此连城贾。
先天易吟三十首 其二十七
方回（元代）

画处本天地，占时通鬼神。自然大道理，丝发不由人。
【南吕】四块玉_客中九日落
张可久（元代）

客中九日
落帽风，登高酒，人远天涯碧云秋，雨荒篱下黄花瘦。愁又愁，楼上楼，九月九。
偈颂五十一首
释大观（宋代）

行不到处行一步，甜瓜彻蒂甜。
说不到处说一句，苦瓠连根苦。
扫尽从前闲佛祖，发机须是千钧穹。
朝中措（就酌菖酒饯教忠，再用韵）
李曾伯（宋代）

南风吹棹过吴头。聚散付云浮。且共一杯怀楚，须期万户封留。

藕花时候，五湖烟雨，西子扁舟。转首梦回残角，征人塞上新秋。
送王太史子难赴南少司成三首 其三
尹台（明代）

騕袅垂新羁，蟾蜍拭旧砚。我力疲盐车，君子富衮线。

同籍金闺疲，相将媚柔翰。每诵代言作，令我私惭汗。

明当践皋比，经笥抱残卷。河饮渴知满，战胜癯岂愞。

愤悱得所开，譬物滋雨涣。縆尔朱瑟音，遗彼听者叹。
蝶恋花（欹枕）
毛滂（宋代）

不雨不晴秋气味。酒病秋怀，不做醒忪地。初换夹衣围翠被。蔷薇水润衙香腻。

旋折秋英餐露蕊。金缕虬团，更试康王水。幽梦不来寻小睡。无言划尽屏山翠。
朱叔召遗文官花二绝句 其一
洪适（宋代）

幻出荷衣点雪衣，更将龟紫换牙绯。人中巧宦谁知此，好向天街插翅飞。
发宜春风雨枉诸公出饯别后怀寄 其二
严嵩（明代）

严程不可住，风雨且须行。驿荷群公饯，山怜候吏迎。

乱峰连雾色，深树隐溪声。夙有遐观志，因忘故土情。
画鱼
李震（宋代）

几年别却钓鱼矶，喜见新图有所思。三十六鳞非故物，会看飞跃上天池。
晓发秀州城南
方回（元代）

较似苏湖郡，无山四渺然。
近城先见塔，出户即乘船。
晓泽升红日，秋光际碧天。
稻粱无不足，最忆旧丰年。
马天心远游而归椎髻变而巾帻袖衣变而逢掖名字号俱变书亦学颜作三诗寄之 其一
徐瑞（宋代）

纸上磊落太师字，行间突兀玄晏名。斯人变幻不可测，卒然见之令人惊。
林少朋挽词三首
林亦之（宋代）

年年二月看花时，野笛小园长短吹。
谁道今年看花日，秋千门外鼓声悲。
偶题
陈天锡（元代）

修竹千竿万卷书，水明沙净称幽居。春风架上吹残简，时复晴窗落蠹鱼。
曹家沙阻风与朱一夔步入庐江县
董嗣杲（宋代）

剩浪淮南接，疏篷岸北留。
联镳入荒市，扶杖涉虚洲。
有侣同寻醉，无歌可遣愁。
风花犹未息，却望隔江舟。
幽居
刘过（宋代）

对面沧浪可濯缨，不思泛舸出春城。
浮沈枌社何人重，府仰茅檐是事轻。
玉蕊连屏寒徙倚，蒲萄上架月纵横。
江湖老矣无他愿，只俗清阴便得成。
和刘谊留题融州老君岩 其二
曾布（宋代）

鹿龙高蹑九霄难，共驾仙车去不还。遗迹至今空有桧，不知蝉蜕此山间。
次韵江民表寄王圣时六首 其六
许景衡（宋代）

天地吾一气，万物吾一身。纷纷梏形体，末学蔽多闻。

二老独超然，早以德为邻。昭昭此心理，千古无故新。

寄声发妙蕴，一视世间人。
和史志道侍郎游朝阳岩
曾协（宋代）

兴来小渡唤方舟，霁色天教足胜游。
但觉赏心追昔事，不知飞胜下皇州。
班行便觉九天近，登览何辞一日留。
悬想他时百僚上，亦思清景几回头。
僧庵崖上榴花
苏籀（宋代）

苍崖有红榴，照眼风棂迥。
鹤顶磨丹明，猩唇染罗竟。
天然同心蒂，物理有殊禀。
青鸟蹙绛巾，奇胶缀琴轸。
子云畔牢愁，无偕溱洧赠。
思致玉珑鬆，皎兮丽宫井。
江峤琐蛮烟，空烦洛生咏。
山僧递形语，呵乃枯禅病。
喁讽独移时，鹘没天宇净。
和人禁中作
宋祁（宋代）

前殿笼童昼鼓赊，对论兵食近袍纱。
此时刻意言颇牧，不为云中首级差。
何满子
毛熙震（五代）

寂寞芳菲暗度，岁华如箭堪惊。缅想旧欢多少事，

转添春思难平。曲槛丝垂金柳，小窗弦断银筝¤

深院空闻燕语，满园闲落花轻。一片相思休不得，

忍教长日愁生。谁见夕阳孤梦，觉来无限伤情。

无语残妆澹薄，含羞亸袂轻盈。几度香闺眠过晓，

绮窗疏日微明。云母帐中偷惜，水精枕上初惊¤

笑靥嫩疑花拆，愁眉翠敛山横。相望只教添怅恨，

整鬟时见纤琼。独倚朱扉闲立，谁知别有深情。
题鞠孟端悠然亭
邓雅（元代）

渊明住柴桑，门无车马諠。青山如故旧，一见心悠然。

若人慕高风，作亭临水边。高柳三五株，兰菊亦鲜鲜。

宾朋日过从，饮酒和陶篇。悠然得所乐，庶以全其天。
风入松 江南秋早，丛桂未华，连雨困人，大似熟梅天气，吴侬呼为木樨蒸，赋此以志清异。
郑文焯（清代）

古帘烟雨过梅黄。又坐秋乡。梦痕绿满西风树，未花开、先断人痕。

记向蕊宫亲折，姓名湿了天香。

翠阴楼阁澹金装。小麝吹凉。玉娘偷得潇潇谱，染吴丝、弹作清商。

一霎牵情主袖，几回消泪钿筐。
感怀
方岳（宋代）

曩昔行藏已熟筹，最为一策是无求。
看人面孔有何好，如此头颅只麽休。
草草园庐山北住，匆匆岁月水东流。
莫因一片梧桐叶，瘦损能诗沈隐侯。
送僧
释重显（宋代）

松风清未休，水月淡相对。去来非等闲，必许孤云会。
送路德章芾三首 其三
袁燮（宋代）

贤哉子路子，德性兼刚柔。险难极变态，志节凛高秋。

访我大江滨，亟别挽莫留。问子将何之，长淮理扁舟。

主人得仁贤，欲为经远谋。男儿处斯世，器业追前修。

努力建硕画，勿贻师门羞。
题李阳冰玉箸篆词
舒元舆（唐代）

斯去千年，冰生唐时。冰复去矣，后来者谁？

后千年有人，谁能待之。后千年无人，篆止于斯。

呜呼主人，为吾宝之。
和子山种花
文同（宋代）

风流从事季长家，绕遍官居种尽花。
应为清才无比敌，拟将文彩竞春华。
二月晦日劝耕石城三首
吴芾（宋代）

经年萦吏役，今日作春游。
梅雪随风去，桃花逐水流。
已惊时节晚，还叹物华休。
扰扰终何补，归与老一丘。
九叠
刘克庄（宋代）

门户重重绣幕遮，十分国艳属侯家。
谁知蔡琰燕山燕，愁听胡笳对雪花。
陪总卿戎帅登高因至郊外
曹彦约（宋代）

万木阴阴覆女萝，一川佳处宝峰多。因晴领客催萸菊，恐雨妨峰访麦禾。

付我江山须领略，可人时节易蹉跎。心閒更了官中事，未必秋风奈老何。
九月十七日夜度蔡道岭宿弥勒院
洪迈（宋代）

月出度松岭，露香霏羽衣。
肃肃夜气清，苍苍烟径微。
川光浴秋容，萝影挂夕辉。
冰轮碾空阔，飞辙无因依。
拟掬星渚波，恐触天孙机。
偓佺何时见，沆瀣聊独挥。
未应青霞志，即与素愿违。
稍休尘外踪，想此岩下扉。
清吟写万籁，妙想绝百非。
不须河汉言，尽解纷华围。
飞仙亦戏万里，玄学乃庶几。
鳌山切丹极，岁晚行将归。
晚易斋
舒岳祥（宋代）

泳道东湖联句，正仲篆畦和篇。
半世清风朗月，十年闷雨愁烟。
题莫庆善鹰为袁生大鹗赋
金幼孜（明代）

昔年从羽猎，高入万重云。尚有冲霄志，难忘报主恩。
拜恩感赋
陈恭尹（清代）

御史封章更表忠，诏书前后出行宫。家门已积沦胥痛，国典犹追式遏功。

唐祀睢阳存两庙，汉崇司马列三公。孤儿拜舞威颜下，血泪凭添汗简中。
赠奉律上人（律公精于维摩经）
李德裕（唐代）

知君学地厌多闻，广渡群生出世氛。

饭色不应殊宝器，树香皆遣入禅薰。
季修欲之仰山预作诗送之
陈渊（宋代）

飘零今日海东偏，见子奔驰不自怜。洛社求师霜入屦，仰山寻隐草连天。

白云南望家虽近，璧水东来计已然。赖有从前息心地，不令尘土化流年。
病中
刘跂（宋代）

病如漳浦卧，一腹果然浮。不著三升饭，能容万斛愁。

水声回别浦，山影到中流。遣兴须凭酒，殷勤为汝留。
昨虽移韵于兰然石鼎联章不可以不成也再赋一则语以殿众作亦骚之乱词云 其二
郑清之（宋代）

续诗愧无修绠力，意绪中断轲母织。掉头吟坐欲成寐，出吻悲鸣方愿息。

君诗爱梅笔不停，四叠阳关人未识。冰壶交映雪同调，秋水为神月争色。

翛然未肯弟山矾，介如何必化松石。诗坛置韵百夷姓，敌垒收功剧孟得。

须君为梅作佳传，问事玄冥烦史墨。
过黄玄之山居
唐泰（明代）

半生流落意，相见但依依。
卧病看春尽，愁心对客稀。
砌花飘涧户，畦药映园扉。
莫怪频来此，沧洲兴不违。
赠采药叟
施肩吾（唐代）

老去唯将药裹行，无家无累一身轻。

却教年少取书卷，小字灯前斗眼明。
郴江百咏并序·白虎城
阮阅（宋代）

楚人未筑上游城，千古冤声尚未平。
雉堞已然无石虎，不知何用昔时名。
感秋六首 其六
郑獬（宋代）

轩轩苍角鹰，杀气淩高秋。一息一万里，独与长风游。

猎骑走霹雳，落臂无虚投。古冢白鼻狐，立死不得留。

飞霜未杀草，拥翅寒胡愁。畜力以待奋，仁如林中鸠。

今兹顺天诛，狡穴破奸谋。美哉青骹姿，识时谁与俦。
玉楼春
石孝友（宋代）

扁舟破浪鸣双橹。岁晚客心分万绪。香红漠漠落梅村，愁碧万万芳草渡。

汉皋佩失诚相误。楚峡云归无觅处。一天明月缺还圆，千里伴人来又去。
赋四相诗·门下侍郎平章事王缙
皇甫澈（唐代）

舟楫济巨川，山河资秀气。服膺究儒业，屈指取高位。
北征戮骄究，东守辑携贰。论道致巍巍，持衡无事事。
知己不易遇，宰相固有器。瞻事华壁中，来者谁其嗣。
杂咏下 绿沈谷
洪适（宋代）

塞翁马论谷，山房谷名竹。千驷后无闻，一竿清亦足。
九月三十夜雨寄故人
徐铉（宋代）

独听空阶雨，方知秋事悲。寂寥旬假日，萧飒夜长时。

别念纷纷起，寒更故故迟。情人如不醉，定是两相思。
浣溪沙·集珠玉词句题和珠玉词
况周颐（清代）

一曲新词酒一杯。小屏闲放画帘垂。劝君莫惜金缕衣。
只有醉吟宽别恨，且留双泪说相思。旧欢前事入颦眉。
和陶示周掾祖谢
苏轼（宋代）

闻有古学舍，窃怀渊明欣。
摄衣造两塾，窥户无一人。
邦风方杞造，庙貌犹殷因。
先生馔已缺，弟子散莫臻。
忍饥坐谈道，嗟我亦晚闻。
永言百世祀，未补平生勤。
今此复何国，岂与陈蔡邻。
永愧虞仲翔，弦歌沧海滨。
水调歌头·淮海一星出
王质（宋代）

淮海一星出，分野到梁州。玉京群帝朝斗，公在列仙流。尽扫欃枪格泽，高拱紫微太乙，霞佩拂红裯。非雾非烟里，永侍绀云裘。

日南至，月既望，寿君侯。梅花满眼，一朵聊当一千秋。半夜玉堂承诏，翼旦路朝宣册，归去作班头。风净瞿唐峡，安稳放行舟。
水帘洞
王奕（元代）

密织多因雨线添，泉绅高挂月钩纖。
洞仙羞见秦丞相，故遣东风放下帘。
清远城陷题朱氏池亭 其二
陈邦彦（明代）

平生报国怀深，望断西方好音。已共苌弘化碧，还同屈子俱沉。
史太师病愈未果走贺诞辰伊迩作古诗三首寄之
刘应时（宋代）

真隐出人间，了此一大事。
尧舜既授受，边障息烽燧。
袖手辞钧衡，澹然不色喜。
高卧北山云，戏掬西湖水。
酬介甫还自舅家书所感
曾巩（宋代）

旱气满原野，子行归旧庐。吁天高未动，望岁了何如。

荒土欲生火，涸溪容过车。民期得霖雨，吾岂灌园蔬。
寻芳草·萧寺记梦
纳兰性德（清代）

客夜怎生过。梦相伴、绮窗吟和。薄嗔佯笑道，若不是恁凄凉，肯来么。
来去苦匆匆，准拟待、晓钟敲破。乍偎人一闪灯花堕，却对著琉璃火。
晚立永兴寺前望西溪人家云山掩映在梅竹中
符之恒（清代）

山居恋花信，逐境无定属。返照归古寺，幽意静还续。

小桥坐流水，平野看衍沃。炊烟袅前村，林影入远瞩。

似补梅竹疏，茅茨间几曲。寒云晚更密，濛濛护空绿。

镫火接耕廛，鱼虾生计足。卜居他时愿，结邻已共嘱。

吾诗盟不忘，僧楼写短烛。
偈七首 其三
释法演（宋代）

此个物，上拄天，下拄地。皖口作眼，皖山作鼻。太平退身三步，放你诸人出气。

太平淈髿汉，事事尽经遍。如是三十年，也有人赞叹。
昨日与周伯寿别终夕雨小诗追路
张栻（宋代）

夜雨虚檐响彻明，地蒸衣润欲生云。想君渚路频回首，我亦书窗倍忆君。
墨梅
释祖可（宋代）

不向江南冰雪底，乃于毫末发春妍。一枝无语淡相对，疑在竹桥烟雨边。
绮罗香（寿赵太卿）
张辑（宋代）

欲雨凉生，初弦月在，画戟香中清啸。旋种芙蕖，深夏木兰芳沼。银汉入、天镜搀秋，福星度、雪阑争照。又谁写、万幅莼波，一江佳思到鱼鸟。

吴儿眉语笑里，要见圜扉绿遍，平畴青绕。羽扇纶巾，萧洒玉貌长好。问千年、庆会风云，正此日、静春花草。更弦管、非雾非烟，鹤声帘幕晓。
送严上舍并寄诸公十首
陈造（宋代）

严子老且健，翩然湖外行。归来困一跌，悲啸念馀生。

幸弃扶衰杖，几成折足铛。开笼出双鸟，身已御风轻。
题扇
许坚(唐代)（唐代）

哦吟但写胸中妙，饮酒能忘身后名。
但愿长闲有诗酒，一溪风月共清明。
示客
陆游（宋代）

十年奔走每思归，剩喜湖边昼掩扉。
社燕免教嘲作客，海鸥曾是信忘机。
晖晖晚日收新稻，漠漠新寒试夹衣。
留客盘餐君勿笑，一畦蔬甲摘初稀。
咏山樽二首 其一
李白（唐代）

蟠木不彫饰，且将斤斧疏。樽成山岳势，材是栋梁馀。

外与金罍并，中涵玉醴虚。惭君垂拂拭，遂忝玳筵居。
次韵元素对雪十韵
周紫芝（宋代）

云冻风仍急，天低雪未收。山寒飞鸟绝，江晚一蓑幽。

晓树梅初放，风帘絮自投。孤鶱迷远鹤，痴立看饥鸥。

枥马归鞍速，韝鹰猎羽遒。连城理睥睨，千骑冷貔貅。

何处回兰棹，谁人拥钓裘。闭门怜我病，得句付君搜。

上瑞书三白，登年在九秋。何当明月夜，同作广寒游。
和乐天南园试小乐
刘禹锡（唐代）

闲步南园烟雨晴，遥闻丝竹出墙声。欲抛丹笔三川去，

先教清商一部成。花木手栽偏有兴，歌词自作别生情。

多才遇景皆能咏，当日人传满凤城。
题一竹卷
孙继皋（明代）

会心不在远，寄兴不在多。寒窗一个竹，岁晚奈君何。

日出凤飞来，夜深龙化去。无言一竿小，托根得其处。
赠武应辰见徐径坂
赵汝腾（宋代）

衡阳布衣武应辰，柯山迎拜新使君。
使君道德今天人，不知肯开衡山云。
君看衡云开未开，吾道所关非小哉。
应辰为我三致意，行藏已定颜心斋。
李月野舍旁之李花於梅时郡斋有诗遂次其韵
赵必象（宋代）

李花不减梅花白，閒与梅花争几回。
惟有暗香疏影句，承当不下让还梅。
苦雨杂言寄鲁望
皮日休（唐代）

吴中十日涔涔雨，歊蒸庳下豪家苦。可怜临顿陆先生，

独自翛然守环堵。儿饥仆病漏空厨，无人肯典破衣裾。

eQ蠃时时上几案，蛙黾往往跳琴书。桃花米斗半百钱，

枯荒湿坏炊不然。两床苮席一素几，仰卧高声吟太玄。

知君志气如铁石，瓯冶虽神销不得。乃知苦雨不复侵，

枉费毕星无限力。鹿门人作州从事，周章似鼠唯知醉。

府金廪粟虚请来，忆著先生便知愧。愧多馈少真徒然，

相见唯知携酒钱。豪华满眼语不信，不如直上天公笺。

天公笺，方修次，且榜鸣篷来一醉。
思宜春寄友人
张乔（唐代）

胜游虽隔年，魂梦亦依然。瀑水喧秋思，孤灯动夜船。

断虹全岭雨，斜月半溪烟。旧日吟诗侣，何人更不眠。
歌诗
刘铄（南北朝）

昊天晴且高，秋气发初凉。白露下微津，明月流素光。

凝烟泛城阙，凄风入轩房。朱华先零落，绿草就芸黄。

纤罗还笥箧，轻纨改衣裳。
南歌子·暮春
苏轼（宋代）

紫陌寻春去，红尘拂面来。无人不道看花回。惟见石榴新蕊、一枝开。
冰簟堆云髻，金尊滟玉醅。绿阴青子莫相催。留取红巾千点、照池台。
毗山之居不皆竹也而其所尚友独在竹遂擅此山
牟巘五（宋代）

指点山居向那边，闭门花木养风烟。
邻人不馔苍玉束，一一而今欲造天。
送丹霞
邓肃（宋代）

山压浓阴势欲颓，阿香推车振不开。
君来论诗风四起，挽出羲不照九垓。
别君八年惊电扫，霜髭已伯童颜好。
逝者姑从造物流，吾人一笑初不老。
明朝飞锡过平津，浩歌归耕陇上云。
岩窦不应藏一滴，要须化作无边春。
颂古五十五首
释绍昙（宋代）

田库翁翁两鬓霜，苦贫浊酒弄觥觞。
儿孙步步相随逐，扶得归家又发狂。
石门遇陈颂南丈
李杭（清代）

补阙声名久，经年消息稀。遭逢向江路，叹息解朝衣。

汲黯能言事，朱云已放归。终怀报国意，回首望端闱。
二十八日入鹿耳门过七鲲身
范咸（清代）

遥见青山似画屏，铁嶕捩柁费丁宁。荡缨有路分沙线，浮海何人续水经。

乌鬼渡寒遮鹿耳，荷兰城坼扫王庭。鲲身久绝鲸鲵迹，风起不闻战血腥。
句
王镐（宋代）

冻雪寒梅双蜡屐，澄江明月一竿丝。
题尤使君郡圃十二诗·匿峰亭
李庚（宋代）

新亭方半丈，众山之所宗。
悭容半窗月，劣受一帘风。
傍人笑老子，游戏如儿童。
乱峰徒颉颃，不与汝争雄。
与天池信长老
释正觉（宋代）

晚岁丛林闹苇麻，可中著眼辨龙蛇。
行当五路我能事，坐断孤峰渠作家。
佛法从来如嚼蜡，朋俦此去似团沙。
音书不寄思惟尽，千里同风却较些。
虎食鸭谣
刘崧（元代）

虎婪馋，口嗒呷，夜入深山中，食人鸡与鸭。念此鸡鸭非野生，人家经年养育成。

重檐月黑遽搪突，抉笼咥之良可惊。十鸡宁满颐，百鸭不填口。

羸瘠无脂羽毛厚，长项细肋奚足取。南山多犁牛，北山足麋鹿。

大者千斤小如毂，血如流泉肉盈谷，尔能攫之胡不足。

奈何长兽为山君，而乃下夺狐狸之食以充腹。鸭能自呼鸡晓啼，上天诉汝魂不迷。

帝敕六丁拔尔牙，解尔皮，捣尔窟穴焚尔栖。绝尔丑类为尘泥，深山莫生藿与藜。

依然万民中，咿咿喔喔鸭与鸡。
魏京诗 其七
刘敞（宋代）

帝奋厥武，百万其士。匪怒以棘，于三千里。
题涌月亭二首
黄子善（宋代）

星河耿耿障云披，剑气峥嵘彻紫微。
轮辗碧空凌象纬，波翻清影射窗扉。
寒光照夜潜蛟动，皓色穿林宿鸟飞。
草树无烟衣有露，夜深吟赏欲忘归。
过武城谒言子祠
段昕（清代）

舟晓雨初晴，岿然见城垒。江流环断烟，人家秋树里。

枳棘有高枝，鸾凤暂栖止。圣贤天下心，所至无不理。

至今弦歌声，汤汤在流水。
舂陵行
元结（唐代）

军国多所需，切责在有司。
有司临郡县，刑法竞欲施。
供给岂不忧，征敛又可悲。
州小经乱亡，遗人实困疲。
大乡无十家，大族命单羸。
朝餐是草根，暮食仍木皮。
出言气欲绝，意速行步迟。
追呼尚不忍，况乃鞭扑之。
郭亭传急符，来往迹相追。
更无宽大恩，但有迫促期。
欲令鬻儿女，言发恐乱随。
悉使索其家，而又无生资。
听彼道路言，怨伤谁复知。
去冬山贼来，杀夺几无遗。
所愿见王官，抚养以惠慈。
奈何重驱逐，不使存活为。
安人天子命，符节我所持。
州县忽乱亡，得罪复是谁。
逋缓违诏令，蒙责固其宜。
前贤重守分，恶以祸福移。
亦云贵守官，不爱能适时。
顾惟孱弱者，正直当不亏。
何人采国风，吾欲献此辞。
对食作
陆游（宋代）

贱士穷愁殆万端，幸随所遇即能安。
乞浆得酒岂嫌薄，卖马僦船常觉宽，少壮已辜三釜养，飘零敢道一袍单。
饭余扪腹吾真足，苜蓿何妨日满盘。
忆旧游
黄廷璹（宋代）

乍梅黄雨过，偏倚层楼，时舞垂杨。暗绿知谁换，似烟浓雾薄，望杨偏妨。昔人画鷁无数，相引入横塘。纵细切香蒲，重开绛蕊，懒向清觞。

凄凉。旧游地，谩赋减兰成，才退周郎。总把芳辰误，念纱窗深静，冰簟流光。凤笺试写新句，青羽碧天长。又隐隐城头，随风断角斜照黄。
次韵杨时可雪中三绝句 其三
赵鼎臣（宋代）

怕寒终日醉如泥，强欲寻春意转迷。柳絮榆钱从约勒，桃红李白要提携。
颂古二十一首 其二
释心月（宋代）

各呈见解，互逞机锋。石火莫及，电光罔通。抛下拄杖而立，不同电电。

拈起拄杖便行，亦岂匆匆。者里著得只眼，许你亲见庞公。
禅人请赞
释咸杰（宋代）

入室爱用拳头，佛来也不放过。
知他是圣是凡，便敢如此乱做。
识得破，海坛马子似驴大。
过赤山寺
钱元煌（清代）

何事穷山作上方，随缘挂锡即僧房。村童息虑真菩萨，野鸟忘机大法王。

无数人烟通佛国，有时梵呗到农桑。试看处处天花落，散作人间稻麦香。
使者
罗隐（唐代）

使者衔中旨，崎岖万里行。人心犹未革，天意似难明。

四海霍光第，六宫张奉营。陪臣无以报，西望不胜情。
立春日雨中三绝 其一
周紫芝（宋代）

满天云物正垂垂，何处青春欲到时。花信未从风里得，丰年先自雨中知。
满江红 读史蘧庵先生《阅甲吟》
徐喈凤（清代）

甲子推迁，问仙侣、长生何术。也曾采、甘州红杞，良常苍术。

华岳峰高难觅藕，天台路远谁投栗。但加餐、曝背坐茅檐，冬之日。

头上发，非全漆。身上布，无全匹。笑半生迂拙，书空秃笔。

捉鼻苦吟怜我瘦，藏刀强笑输人密。读先生《阅甲》廿年诗，愁心出。
谪居黔南十首 其五
黄庭坚（宋代）

冥怀齐远近，委顺随南北。归去诚可怜，天涯住亦得。
秋日虞山
钱陆灿（清代）

雇直肩舆游兴浓，一重一掩荡心胸。才穿常建空潭影，又踏夫心试剑峰。

北海东湖如夹涧，随山拂水总朝宗。下来云气生衣袂，爱听松涛杖已慵。
送方明府君敬擢户曹入留都
欧大任（明代）

东都徵卓茂，南省得韦维。仓部周司禄，民曹汉度支。

渥恩分雨露，清望重纶丝。凫入丹墀日，莺迁紫禁时。

登朝鸣玉地，列署祝鸠司。薄赋纾疲户，丰储给健儿。

频年多战伐，三辅已疮痍。勉为留京计，深酬圣主知。
杂咏三首
宋祁（宋代）

乐羊振归旅，光艳充国都。
矜心激盛气，奮若长虹舒。
君王劳军罢，为出一箧书。
避席再拜跪，功非臣所图。
不待一盈箧，寸书已有馀。
成功在主君，斯语不可诬。
西江月
陈逢辰（宋代）

杨柳雪融滞雨，酴醿玉软欺风。飞英簌簌扣雕栊。残蝶归来粉重。

罨画扇题尘掩，绣花沙带寒笼。送春先自费啼红。更结疏云秋梦。
送兴祖庭游会稽
至仁（明代）

故人别我向何处，岁晏扁舟泛若邪。万壑千岩风雪后，杖藜随处看梅花。
与北山陈龙图
刘克庄（宋代）

小儿胆大说文章，萤火难争两曜光。
侍讲先生今寂寂，龙图老子尚堂堂。
邻无羊仲并求仲，家有元方与季方。
想见瘦梅疏竹下，深衣如雪鬓须苍。
悼亡百绝句 其七十
许传霈（清代）

是真是假认前身，描就遗容不染尘。归到头来都是假，何妨假者奉为真。
瑞安县咏怀
高选（宋代）

一经逢圣世，衔诏下神州。
才陋惭无补，官卑得自由。
刑威存抚字，赋役敢诛求。
何日乘公暇，溪山策骑游。
春日田园杂兴
俞如山（元代）

鸟随牛后窥秧谷，蝶趁蜂来恋菜花。
次韵梁才甫游苑氏园 其二
王安中（宋代）

国色无媒出有时，几年幽户锁寒晖。人从浴凤池边到，香入乘鸾扇底飞。

诗落云笺传藉藉，花同锦队想菲菲。更闻芍药梢头信，亦待邀公插帽归。
逼寒节寄崔七（崔七，湖州崔使君之子）
朱湾（唐代）

闲庭只是长莓苔，三径曾无车马来。旅馆尚愁寒食火，

羁心懒向不然灰。门前下客虽弹铗，溪畔穷鱼且曝腮。

他日趋庭应问礼，须言陋巷有颜回。
闰月对菊
李东阳（明代）

五月复五月，六月行复来。一雨涤炎熇，再雨清尘埃。

兹晨忽如涤，堕溜鸣空阶。回风坐飘䬃，巾袂相徘徊。

冰弦湿不弹，丛帙委不开。孤吟答幽响，爽思凌飞台。

昔人有深虑，道暍思黄梅。淹留幸未晚，物意回枯荄。

君看古墙背，已见青莓苔。
挽孙少卿四首
陈淳（宋代）

厚德天钟有异资，反身尤谨事操持。
俭勤忠孝传家训，直谅忱恂获上知。
正色嫉邪严莫犯，高标立懦屹难移。
睪如香坂孤峰下，千载唯存笃行碑。
次韵仇仁近用韵见示五首
方回（元代）

眼过登伽皱面羞，湖山信美为谁留。
开通一办多王老，下泽唯思侣少游，
行役自量非得已，食贫能忍复焉求。
余生至此当知命，壮事虚抛更老谋。
偈一首
释守净（宋代）

闭却口，时时说。
截却舌，无间歇。
无间歇，最奇绝。
最奇绝，眼中屑。
了了了时无可了，玄玄玄处亦须呵。
京口阻风
袁树（清代）

客与舟俱驻，山沈日又昏。水寒星到底，江近月当门。

风色占旗角，潮生辨岸痕。回看南翥雁，远影过前村。
采珠行
憨山大师（明代）

灼灼明月珠，产向深渊底。
从空捞摝之，鱼龙尽惊起。
鲛人相抱泣，洒泪忽成雨。
腥风扑远岸，鲸波奔万里。
密网垂天云，轻帆展鹏翼。
一擘川后愁，再击海若徙。
尽剖蚌蛤腹，不补苍赤髓。
安得如意珠，持归报天子。
神光发中夜，龙颜大欣喜。
七宝随所求，四事尽丰美。
展转济孤贫，利乐无穷已。
用赏战胜功，传为灌顶祉。
罢此批鳞役，聊以释附髀。
沧海不扬波，沟渎清尘滓。
愿祝吾皇寿，量同东海水。
中秋待月不见却怀鲁子翚学士时留城
柳贯（元代）

婺女城头柝乱鸣，二更起坐听江声。为渠满月当圆景，奈此浮江点太清。

蓬鬓羞明寒烬落，桂花养魄嫩寒生。去年官烛风帘夜，对酒人今在玉京。
题画
陈高（元代）

华盖群峰雁荡南，斜阳雨过碧于蓝。秋风八月凉堪倚，拄杖穿云看石楠。
长乐集总序
谢泌（宋代）

潮田种稻重收谷，山路逢人半是僧。城里三山千簇寺，夜间七塔万枝灯。
松阴小憩
杨万里（宋代）

不但先生倦不苏，仆夫也自要人扶。
青松数了还重数，只是从前八九株。
寄题林景思雪巢六言三首
范成大（宋代）

万境人踪尽绝，百围天籁都沉。
惟余冷淡生活，时复捻髭冻吟。
寒食雨二首 其一
苏轼（宋代）

自我来黄州，已过三寒食。年年欲惜春，春去不容惜。

今年又苦雨，两月秋萧瑟。卧闻海棠花，泥污燕脂雪。

暗中偷负去，夜半真有力。何殊病少年，病起头已白。
留题净应寺
李端民（宋代）

方床藤枕梦蘧蘧，睡足高堂乐有馀。茶乳泛瓯香篆息，明窗重理读残书。
寄三原王冢宰
沈周（明代）

玉带朱衣鹤发明，夕阳林下寄长生。
秋凉春暖筋骸健，雨后晨初意思清。
荫树一编依卧鹿，傍花三酌趁啼莺。
功名成遂真豪杰，更自逍遥享太平。
减字木兰花（中秋）
谢薖（宋代）

寻常三五。坐待丹山飞玉兔。试问常娥。底事清光此夜多。

尊空客满。纵有肃鸟霜鸟无处换。不倒金荷。可奈金波潋滟何。
句 其十三
洪刍（宋代）

庐山排闼参差见，湓水萦城屈曲来。
渔父词
盛烈（宋代）

晓岸披风驾短篷，平芜烟浪几重重。
鸣榔莫近荷花浦，鸥鹭早凉眠正浓。
雪中听筝
杨巨源（唐代）

玉柱泠泠对寒雪，清商怨徵声何切。

谁怜楚客向隅时，一片愁心与弦绝。
窖岭道中
葛起文（宋代）

履穿苍藓滑，水复更山重。
有圃春偏晚，无人碓自舂。
乱云生峭壁，一鸟没高峰。
随处桃花发，仙源似可逢。
岩畔春将老四首 其三
释守卓（宋代）

岩畔春将老，阶前碧草深。浏阳好风骨，一句有知音。
剑诗
严维（唐代）

舞挥秦日月，为整汉山河。
登青龙寺
李复（宋代）

疏爽岩边寺，秋登更晚晴。
连冈横野断，远水隔林明。
废井余荒甃，残碑有旧名。
几经兵火劫，禾黍徧新耕。
临江仙
杨芳灿（清代）

露井冰销寒意浅，抱琴人在閒庭。蕙炉香袅户初扃。

捲帘邀夜月，灭烛数春星。

憔悴司勋才思减，天涯廿载飘零。江南山色梦中青。

梅魂无处觅，柳眼几时醒。
豆叶黄
吕渭老（宋代）

晚妆新试碧衫凉。金鸭犹残昨夜香。柳际风来月满廊。一双双。人对鸳鸯浴小塘。
满江红·维岳生贤
佚名（宋代）

维岳生贤，天欲补、中兴衮职。奈圣世、朝无阙事，且令休逸。锦绣文章胸次贮，蓬壶岁月闲中积。羡人生、七十古来稀，今逾一。书聚府，成东壁。身眉寿，真南极。望瑞云溶处，接江山碧。人愿君如天上月，我期君似明朝日。待明朝，长至转添长，弥千亿。
清晓江行偕金声侣二首 其一
蒋葆元（清代）

划破半江碧，空濛散晓烟。潮迎双桨活，沫溅一篙圆。

树影青连郭，山光绿到船。与君同把酒，高唱小游仙。
更漏子
詹玉（宋代）

日衔山，山带雪。笛弄晚风残月。湘梦断，楚魂迷。金河秋雁飞。

别离心，思忆泪。锦带已伤憔悴。蛩韵急，杵声寒。征衣不用宽。
酬裴杰秀才新樱桃
权德舆（唐代）

新果真琼液，来应宴紫兰。圆疑窃龙颔，色已夺鸡冠。

远火微微窃，残星隐隐看。茂先知味易，曼倩恨偷难。

忍用烹騂骆，从将玩玉盘。流年如可驻，何必九华丹。
寄题喻叔奇国傅郎中园亭二十六咏亦好亭
杨万里（宋代）

亦好园中亦好亭，两重好处两重贫。
客来莫道无供给，抹月批风当八珍。
送陈给舍懋脩量移绍兴郡丞
欧大任（明代）

十年琐闼伏青蒲，封事何如贾大夫。一出云霄容折槛，却令名大佐分符。

行探禹穴金为简，坐啸稽山镜作湖。咫尺更逢前席召，帝城春似汉西都。
游纯房见李叔颖郎中诗因思叔颖聊继其韵赠淳
王洋（宋代）

衲衣处处逐浮云，法乳何妨长子孙。
室有巾瓶留祖意，门无车马露苔痕。
名高楚泽多新侣，梦入苕溪有旧言。
谁与隐峰居士说，曾参一句是同门。
风井
周惠（宋代）

寰中风穴不一处，斯井乳化能伏流。
暗接高源常秘惜，不离陌路自清幽。
土囊空艳高人赋，水品难逢处土收，
宴坐岩头默斟取，清凉此意与谁谋。
陪郑公秋晚北池临眺
杜甫（唐代）

北池云水阔，华馆辟秋风。独鹤元依渚，衰荷且映空。

采菱寒刺元，蹋藕野泥中。素楫分曹往，金盘小径通。

萋萋露草碧，片片晚旗红。杯酒沾津吏，衣裳与钓翁。

异方初艳菊，故里亦高桐。摇落关山思，淹留战伐功。

严城殊未掩，清宴已知终。何补参卿事，欢娱到薄躬。
句
柳永（宋代）

分得天一角，织成山四围。
金陵杂兴二百首
苏泂（宋代）

晋宋齐梁几帝陵，土堆谁解有英灵。
三台五省纷纷改，惟有钟山只麽青。
咏八仙 横笛
韦骧（宋代）

不是乐繁音，吹扬兴自深。数杯醇酎罢，更学水龙吟。
过滕王阁欲登不果和友竹
饶与龄（明代）

阁高辣出万家中，披豁登临雅意同。四野密云将雨暗，一川浊浪入天空。

漫云雪夜扁舟兴，辜负高贤琢句工。拥被侵寒惊寤寐，渔歌欸乃耸孤篷。
碧云亭晚眺二首
岳珂（宋代）

閒步碧云亭，寒郊弄晚晴。
牛羊分暝色，禽鸟有春声。
城柳风犹劲，溪梅冰共清。
屋梁正残照，西望忆长庚。
唐明堂乐章。登歌
武则天（唐代）

礼崇宗祀，志表严禋。笙镛合奏，文物惟新。

敬遵茂典，敢择良辰。絜诚斯著，奠谒方申。
赋得列嶂明霞
戴梓（清代）

矗矗危岑映赤霞，难将景色自矜誇。洪涛夜火连江夏，大冶天矜炼女娲。

细草带烟成野烧，空林落叶尽桃花。明朝又卜秋光好，拟向丹峰问酒家。
潭西精舍晤桂未谷广文时未谷暂请假
刘大绅（清代）

夫子无为者，萧然此赋闲。新疏泉一道，小筑屋三间。

避俗偏邻市，参禅不闭关。匆匆归太早，何日再追攀。
赠豫章符念晓贰守临汀 其一
张萱（明代）

佐郡推才子，分城亚大夫。一囊庐岳句，半壁武彝图。

贡罢金休凿，民嚣赋易逋。隙光邻可借，莫惜慰来苏。
樵云五景诗 其四 枕流琼响
李质（唐代）

洗耳巢由不可招，偶听流水到溪桥。泠泠似恨知音少，脉脉应溪出壑遥。

湘女冰弦凝欲咽，鲛人珠泪滴还消。微涓混混无晨夕，此去终当大海潮。
题西村真琴博士所写满蒙草类虫类二卷 其三
郑孝胥（清代）

壮年犹记戍南荒，晚向空桐惜鬓霜。自窜岂甘作遗老，独醒谁鬓遣重阳？

菊花未见秋无色，雁信常迟海已桑。定有馀黎思故主，登高试为叩苍苍。
送曾苍山
姚勉（宋代）

平生共饮西江水，今日相逢南浦云。
玉洁日光湖上宰，与君有旧是斯文。
杂兴十首以贫坚志士节病长高人情为韵
陆游（宋代）

昔我游庐山，夜遇东林雪，灰深火正熟，膏减灯半灭，童惊林虎过，僧惜涧松折。
至今每追想，可解肺肝热。
那知蓬山梦，忽继此清绝；殊胜苏子卿，餐毡持汉节。
北湖
胡铨（宋代）

北湖境自舒，水迥山更碧。
雪衣故飞来，照影共清白。
狱中附家二首 其二
赵良坦（宋代）

一著南冠二载馀，安危不必问何如。精金百鍊钢还锐，劲竹三冬节不枯。

对月欲同鹃带血，临风会有雁传书。瓦杯冷落孤灯里，几度吞声祇自吁。
次韵齐子和山长过访
陈镒（明代）

竹外书斋午睡醒，忽惊有客扣门声。十年离乱成分首，一日相逢话别情。

岁晚吾仍忧病肺，天寒君尚促行程。明朝又向山城去，满路梅花入品评。
送按察使郭智之福建
杨荣（明代）

圣朝建百职，风纪任匪轻。外台掌一面，郡邑瞻仪刑。

自非英特流，是职良难胜。郭君京畿彦，擢桂当妙龄。

遂峨獬豸冠，正笏居明廷。丹心照白日，逸气凌青冥。

乘骢道途肃，揽辔污浊清。鹰隼戾霄汉，歘使凡鸟惊。

以兹荷优擢，出入被恩荣。朱衣面黼扆，锦带腰间横。

奉命镇关陕，惓惓效忠诚。边堠息烽警，民物俱安宁。

暂息九霄翮，高秋再骞腾。七闽在南服，宪度虚鉴衡。

喜君膺荐拔，告别今戒行。风清残暑收，雨霁凉气生。

画船泛清波，一日千里程。暮发广川驿，朝过下邳城。

苏台月先白，钱塘潮正平。行行抵闽粤，下车振英声。

林薮断豺虎，海岛绝鲵鲸。令行群邪伏，心正公道明。

定知惠爱洽，不负知己情。永保松柏操，岁晚长青青。
诚思约以初秋东来相过辄驰短韵以速行期
张方平（宋代）

已闻露叶寒蝉急，休待霜空晓雁催。不是相思閒命驾，无为弟子望师来。
相见欢
朱敦儒（宋代）

东风吹尽江梅。橘花开。旧日吴王宫殿、长青苔。

今古事。英雄泪。老相催。长恨夕阳西去、晚潮回。
虞美人 望月
陶淑（清代）

圆如玉钏明如水。清影同千里。三更好把画帘开。只听笛声遥三雁声来。

广寒宫远人何在。欲问情无奈。青天碧海一年秋。不识镜中添得几多愁。
光宗皇后挽诗
程珌（宋代）

玉锁辞椒禁，瑶宫问广寒。
人间方祝鳦，三上忽飞鸾。
弱水三山鬲，华胥一梦残。
圣情凝望处，仙御景云端。
好事近
琴操（宋代）

箫鼓却微寒，犹是芳菲时节。分付塞鸿归后，胜一钩寒月。双垂锦幄谢残枝，馀香恋衣结。又被鸟声呼醒，似征鞍催发。
次韵光祖避地眉溪十绝 其九
陈渊（宋代）

何人更下仲举榻，举世愿登元礼门。千古家声君与我，未知何以起斯文。
送张才甫知池阳
曹勋（宋代）

频向长亭折柳枝，客中送客动愁思。
未论莲社重分袂，第喜牙愁再把麾。
旁塞兵民须旧德，长淮风月待新诗。
行看紫诏求耆宿，正是霜天清晓时。
文周翰遨至王才元园饮
张耒（宋代）

朝衫冲晓尘，归帽障夕阳。
日月马上过，诗书箧中藏。
心疑长安马，一一如我忙。
城西有佳友，延我步闲坊。
入门见主马，谢客无簪裳。
蒲团乌皮几，密室留妙香。
门前佳木阴，堂后罗众芳。
饭客炊雕胡，旨酒来上方。
盈盈双鬟女，身小未及床。
执板歌一声，宾主无留觞。
嗽井消午醉，扫花坐晚凉。
主翁尘外马，三十辞明光。
闭门自灌园，种花见老苍。
有才不试事，归卧野僧房。
知君非徒然，顾我不能量。
始知同一国，喧静自相忘。
众绿结夏帷，老红驻春妆。
何惜君马蹄，坐令风雨狂。
摘椒颂
释净全（宋代）

含烟带露已经秋，颗颗通红气味周。
突出眼睛开口笑，这回不恋旧枝头。
烛影
屠瑶瑟（明代）

画梁疏影按红牙，光入花丛比桂华。
时伴琼筵翻广乐，乍浮纨扇隔轻纱。
溶溶春夜疑宵永，闪闪秋闺共月斜。
散尽缠头天欲曙，清光犹照五侯家。
吊古
伦文叙（明代）

万事悠悠总逝波，人非物是旧山河。凤楼寥寂金莲步，燕馆荒凉玉树歌。

别浦春风开芍药，小亭秋色上藤萝。客怀正苦风涛恶，况复登临思转多。
题王性存画
杨士奇（明代）

辉辉山水丽，云树蔼青苍。髣髴永嘉郡，环临西射堂。

朝回书阁静，对此故难忘。
校艺排号次成二绝呈元辅
曾丰（宋代）

坡老不期遗李廌，欧公犹误取刘晖。
点头道有朱衣吏，今古相传未必非。
赵景山程德绍视旱有诗成编
王质（宋代）

相随骑尾紫游缰，各佩牛腰古锦囊。过眼风烟都领略，聚头灯火更平章。

鹊枝赋罢骄横槊，蚓鼎联成倦倚墙。三读轩渠仍伎痒，亦撩草梦到池塘。
余至象山得邑西山谷佳处暇日过游因其亭榭泉木离为十咏 蓬莱泉
林旦（宋代）

采药瀛洲去，扁舟竟不还。黄金成海外，故井独人间。

乳滴岩花润，苔封石字斑。空令千载后，犹复望三山。